Qishloq xoʻjaligi ekinlari urugʻchiligi sohasida “E-urugʻ” axborot tizimini joriy etish chora-tadbirlari toʻgʻrisida
(resolution, 2025-03-18)

Oʻzbekiston Respublikasi Prezidentining “Paxtachilikda urugʻchilik tizimini rivojlantirish hamda paxta hosildorligini oshirishning qoʻshimcha chora-tadbirlari toʻgʻrisida” 2023-yil 15-dekabrdagi PQ-391-son qarori ijrosini taʼminlash, shuningdek, qishloq xoʻjaligi ekinlari urugʻliklarini yetishtirish huquqiga ega boʻlish boʻyicha tanlovlarni zamonaviy axborot-kommunikatsiya texnologiyalaridan foydalangan holda tashkil etish maqsadida Vazirlar Mahkamasi qaror qiladi: 1. Quyidagilarni nazarda tutuvchi Qishloq xoʻjaligi ekinlari urugʻliklarini yetishtirish huquqiga ega boʻlish boʻyicha tanlovlarni “E-urugʻ” axborot tizimida tashkil etish va oʻtkazish tartibi toʻgʻrisidagi nizom 1-ilovaga muvofiq tasdiqlansin: qishloq xoʻjaligi ekinlari urugʻliklarini yetishtirish huquqiga ega boʻlish boʻyicha tanlovlarni “E-urugʻ” axborot tizimida oʻtkazish haqidagi xabarni eʼlon qilish va elektron tanlovlarni tashkil etish; qishloq xoʻjaligi ekinlari urugʻliklarini yetishtirish huquqiga ega boʻlish boʻyicha elektron tanlov gʻoliblarini aniqlash va tanlov natijalarini rasmiylashtirish. 2. Qishloq xoʻjaligi ekinlari urugʻliklarini yetishtirish huquqiga ega boʻlish boʻyicha elektron tanlovlarni oʻtkazishda zarur boʻladigan maʼlumotlarni “E-urugʻ” axborot tizimiga integratsiya qiladigan vazirlik va idoralar roʻyxati 2-ilovaga muvofiq tasdiqlansin. 3. Oʻzbekiston Respublikasi Qishloq xoʻjaligi vazirligi manfaatdor vazirliklar va idoralar bilan birgalikda qishloq xoʻjaligi ekinlari urugʻliklarini yetishtirish huquqiga ega boʻlish boʻyicha elektron tanlovlarni oʻtkazishda, shuningdek, urugʻliklar hajmi, sifati, seleksiya navi va avlodlari boʻyicha maʼlumotlarni yuritishda “E-urugʻ” axborot tizimi keng joriy etilishini taʼminlasin. 4. Oʻzbekiston Respublikasi Hukumatining 3-ilovaga muvofiq ayrim qarorlariga oʻzgartirishlar kiritilsin. 5. Oʻzbekiston Respublikasi Qishloq xoʻjaligi vazirligi manfaatdor vazirlik va idoralar bilan birgalikda oʻzlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin. 6. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari J.A. Xodjayev zimmasiga yuklansin. 1. Ushbu Nizom qishloq xoʻjaligi ekinlari urugʻliklarini yetishtirish huquqiga ega boʻlish boʻyicha fermer xoʻjaliklari va boshqa qishloq xoʻjaligi subyektlari oʻrtasida tanlovlarni “E-urugʻ” axborot tizimida tashkil etish hamda oʻtkazish tartibini belgilaydi. 2. Mazkur Nizom talablari qishloq xoʻjaligi ekinlarining yangi va istiqbolli navlarini original urugʻlarini koʻpaytirish va dastlabki koʻpaytirish hamda rayonlashgan navlarning birlamchi (elita) urugʻchiligini tashkil etish bilan shugʻullanuvchi quyidagilarga: a) Qishloq xoʻjaligi vazirligi huzuridagi Urugʻchilikni rivojlantirish markazi tizimidagi hamda xususiy sektorga oʻtkazilgan elita urugʻchilik xoʻjaliklari; b) ilmiy-tadqiqot muassasalari va ularning ilmiy-tajriba stansiyalari (ekin turiga qarab) hamda oliy taʼlim muassasalari; v) Oʻzbekiston Respublikasi Prezidenti huzuridagi Paxtachilik kengashi tomonidan tashkil etilgan xususiy urugʻchilik korxonalariga nisbatan tatbiq etilmaydi. 3. Ushbu Nizomda quyidagi asosiy tushunchalar qoʻllaniladi: ariza — fermer xoʻjaliklari va boshqa qishloq xoʻjaligi subyektlari tomonidan qishloq xoʻjaligi ekinlari urugʻliklarini yetishtirish huquqiga ega boʻlish uchun (maxsus elita urugʻchilik xoʻjaliklari bundan mustasno) taqdim etilgan elektron ariza; “E-urugʻ” axborot tizimidagi texnik uzilishlar — “E-urugʻ” axborot tizimidagi elektron tanlovlar jarayonida bir yoki bir nechta ishtirokchining qatnashishi yoxud mazkur Nizom talablari asosida texnik operatorning xizmatlar koʻrsatish imkonini cheklab qoʻyadigan texnik nosozliklar; “E-urugʻ” axborot tizimi — Qishloq xoʻjaligi vazirligining “Raqamli qishloq xoʻjaligi” yagona integratsion platformasi tarkibiga kiruvchi, elektron tanlovlarni tashkil etish hamda oʻtkazish, monitoring va aprobatsiya tadbirlari uchun zarur axborotni kiritish, saqlash va qayta ishlash, qishloq xoʻjaligi ekinlari urugʻliklari bazasini shakllantirish, shuningdek, yuridik shaxslarning ushbu jarayonlarda qatnashish imkonini taʼminlaydigan axborot tizimi; ishtirokchi — original, elita va keyingi avlodlarga mansub qishloq xoʻjaligi ekinlari urugʻliklarini yetishtirish huquqiga ega boʻlish uchun “E-urugʻ” axborot tizimi orqali belgilangan tartibda ariza yuborgan qishloq xoʻjaligi subyektlari; ishtirokchini autentifikatsiyalash — avval identifikatsiya qilingan foydalanuvchidan real vaqt rejimida olingan dastlabki identifikatsiya maʼlumotlari bilan avtomatlashtirilgan holda (inson omilisiz) solishtirish orqali foydalanuvchining shaxsini tekshirish va tasdiqlash jarayoni; ommaviy oferta — tizimdan foydalanish boʻyicha xizmatlar koʻrsatish shartnomasini tuzish yuzasidan ishtirokchiga bildirilgan rasmiy taklif; texnik operator — “E-urugʻ” axborot tizimini ishlab chiqadigan hamda ishga tushirish, texnik va dasturiy jihatdan qoʻllab-quvvatlashni amalga oshiradigan “Agrosanoatni raqamlashtirish markazi” MCHJ; toʻlov — elektron tanlovda qatnashish, arizani qabul qilish, tanlovni tashkil etish va bayonnomani rasmiylashtirish uchun ishtirokchi tomonidan toʻlanadigan pul mablagʻi; foydalanuvchini identifikatsiyalash — shaxsiy maʼlumotlar yordamida foydalanuvchining shaxsini tasdiqlab, masofadan turib “E-urugʻ” axborot tizimi xizmatlaridan foydalanish imkonini yaratuvchi mexanizm; xususiy urugʻchilik korxonalari — Oʻzbekiston Respublikasi Prezidenti huzuridagi Paxtachilik kengashining tegishli qarorlariga asosan tashkil etilgan subyektlar; huquqiy operator — “E-urugʻ” axborot tizimi ishtirokchilari oʻrtasida shartnomaviy munosabatlarni muvofiqlashtiruvchi Qishloq xoʻjaligi vazirligi huzuridagi Urugʻchilikni rivojlantirish markazi; elektron raqamli imzo — elektron hujjatdagi axborotni elektron raqamli imzoning yopiq kalitidan foydalangan holda maxsus oʻzgartirish natijasida hosil qilingan hamda elektron raqamli imzoning ochiq kaliti yordamida elektron hujjatdagi axborotda xatolik yoʻqligini aniqlash va elektron raqamli imzo yopiq kalitining egasini identifikatsiyalash imkonini beradigan imzo; elektron tanlov gʻolibi — elektron tanlov mezonlari va shartlariga muvofiq oʻtish balini toʻplagan ishtirokchi; “Elektron hukumat” idoralararo integratsion platformasi — jismoniy va yuridik shaxslarning haqiqiy identifikatsiyalash, shuningdek, idoralararo elektron hamkorlikda mansabdor shaxslarning axborot tizimlari va maʼlumotlar bazalaridan ruxsat olib foydalanishini taʼminlovchi davlat axborot tizimi; QR-kod — vakolatli organ tomonidan elektron tanlov natijalari boʻyicha bayonnomalarga jahon internet tarmogʻi orqali joylashtiriladigan havola. 4. Qishloq xoʻjaligi vazirligi huzuridagi Urugʻchilikni rivojlantirish markazining hududiy boshqarmalarining elektron tanlovlarni oʻtkazish boʻyicha eʼlonlari asosida texnik operator tomonidan elektron tanlovlar “E-urugʻ” axborot tizimida mazkur Nizom talablariga muvofiq tashkil etiladi va oʻtkaziladi. 5. Texnik operator integratsiya qilish orqali shakllangan maʼlumotlar va hujjatlarning haqqoniyligi va ishonchligi uchun javobgar hisoblanmaydi. Texnik operator ishtirokchining shartnomada (ofertada) belgilangan shaxsiy maʼlumotlari sir saqlanishini va maxfiyligini taʼminlaydi. 6. Texnik operator elektron tanlovni tashkil etish va oʻtkazishda “E-urugʻ” axborot tizimi orqali amalga oshirilgan operatsiyalar roʻyxatga olinishini, operatsiyalar toʻgʻrisidagi hisobotlar va maʼlumotlar shakllantirilishini hamda yuborilgan yoki qabul qilingan shaklda uning yaxlitligi va oʻzgarmasligini taʼminlagan holda besh yildan kam boʻlmagan muddatda saqlanishini taʼminlaydi. 7. Huquqiy operator oʻziga yuklangan vazifalarga muvofiq quyidagi majburiyatlarni bajaradi: elektron tanlovni belgilangan vaqtda tashkil etish; texnik operator bilan birgalikda elektron tanlovning inson omili aralashuvisiz “E-urugʻ” axborot tizimida oʻtkazilishini taʼminlash; elektron tanlov yakunlanganligi toʻgʻrisidagi axborotni eʼlon qilish; texnik operator bilan birgalikda boshqa shaxslarning elektron hujjat va xabarlarga, shuningdek, ishtirokchining shaxsiy maʼlumotlariga ruxsatsiz kirishidan himoyalash choralarini koʻrish; elektron hujjat va xabarlarni hamda ishtirokchining shaxsiy maʼlumotlarini uchinchi shaxslarga bermaslik (qonunchilik hujjatlarida nazarda tutilgan holatlar bundan mustasno); texnik operator bilan birgalikda elektron tanlov natijalari deb eʼtirof etiladigan elektron bayonnomalarni shakllantirish hamda elektron bayonnomalarni elektron tanlov gʻoliblarining shaxsiy kabinetlari orqali taqdim etish; aholi va tadbirkorlik subyektlarini elektron tanlovlarda ishtirok etish tartibi toʻgʻrisida ommaviy va boshqa axborot vositalari orqali muntazam ravishda tanishtirib borish; ishtirokchi va elektron tanlovga aloqador boshqa shaxslarni elektron tanlovga oid maʼlumotlar bilan tezkor va qulay ravishda xabardor qilish; ishtirokchilarga “E-urugʻ” axborot tizimidagi elektron tanlovlarda qatnashish imkoniyatlarining tengligini taʼminlash; elektron tanlovni oʻtkazish tartibi buzilishini oldini olish hamda bunday holatlar aniqlanganda ularni tezkor bartaraf etish choralarini koʻrish. Huquqiy operatorga qonunchilik hujjatlariga muvofiq boshqa majburiyatlar ham yuklanishi mumkin. 8. Texnik operator oʻziga yuklangan vazifalarga muvofiq quyidagi majburiyatlarni bajaradi: “E-urugʻ” axborot tizimini uzluksiz ishlashini taʼminlash; oʻtkazilgan elektron tanlovga oid barcha maʼlumotlarni (ishtirokchining shaxsini oshkor qilmagan holda) oʻzining axborot tizimida kunlik va muntazam (haftalik, oylik va choraklik) davriylik bilan bitimlar reyestri koʻrinishida umumiy foydalaniladigan va mashinada oʻqiladigan formatlarda yuklab olish imkoniyatini yaratish; ishtirokchi “E-urugʻ” axborot tizimini yanada qulayroq ishlashi borasida oʻz fikrini erkin va oshkora bildirishi uchun messenjer va boshqa tarmoqlardan foydalanishini hamda ushbu maqsadlarda keng foydalaniladigan boshqa servis va imkoniyatlar doimiy ishlashini taʼminlash. Texnik operatorga qonunchilik hujjatlariga muvofiq boshqa majburiyatlar ham yuklanishi mumkin. 9. Huquqiy operator va uning hududiy boshqarmalari hamda ishtirokchi “E-urugʻ” axborot tizimida roʻyxatdan oʻtadi. “E-urugʻ” axborot tizimida roʻyxatdan oʻtishda quyidagi maʼlumotlar koʻrsatilishi shart: Oʻzbekiston Respublikasi rezidenti hisoblangan yuridik shaxslar, yuridik shaxs hisoblanmaydigan tadbirkorlik subyektlari uchun — soliq toʻlovchining identifikatsiya raqami, bankdagi hisobvaragʻi rekvizitlari, bogʻlanish uchun maʼlumotlar (pochta manzili, shu jumladan, elektron pochta manzili, mobil telefon raqami) “Elektron hukumat” idoralararo integratsion platformasiga joylanganligi; roʻyxatdan oʻtish maʼlumotlari toʻldirilgandan soʻng, shaxsni identifikatsiyalash elektron raqamli imzo asosida amalga oshirilishi. Ishtirokchi va Qishloq xoʻjaligi vazirligi huzuridagi Urugʻchilikni rivojlantirish markazi identifikatsiyalash jarayonida elektron tanlovni oʻtkazish tartibi bilan tanishganligi, “E-urugʻ” axborot tizimining oʻziga xos jihatlari va tartib-taomillarini qabul qilganligi toʻgʻrisida texnik va huquqiy operator bilan elektron tanlovlarni tashkil etish hamda oʻtkazish boʻyicha elektron shartnoma (oferta)ni elektron raqamli imzo bilan tasdiqlaydi. Ushbu shartnoma “E-urugʻ” axborot tizimida roʻyxatga olinadi va hisoboti yuritiladi. “E-urugʻ” axborot tizimida roʻyxatdan oʻtmagan (identifikatsiya qilinmagan) va mazkur Nizom talablariga mos kelmagan yuridik shaxs elektron tanlovda qatnashish uchun ariza berish huquqiga ega boʻlmaydi hamda elektron tanlovda ishtirok etmaydi. 10. Roʻyxatdan oʻtgan ishtirokchiga “E-urugʻ” axborot tizimida shaxsiy kabinet ochiladi. 11. Ishtirokchi elektron tanlovda qatnashish, elektron tanlov haqidagi maʼlumot va hujjatlar bilan tanishish, tegishli tashkilotlardan qoʻshimcha maʼlumotlarni soʻrab olish, bank hisobvaragʻidagi foydalanilmay qolgan mablagʻning komissiya toʻlovlaridan chegirilgan qismini olishga haqli hisoblanadi. 12. Texnik operator elektron tanlov oʻtkazilishi toʻgʻrisidagi xabarnoma eʼlon qilingan vaqtdan boshlab ishtirokchiga ariza berish uchun “E-urugʻ” axborot tizimiga erkin kirish imkonini yaratadi. 13. Ishtirokchining elektron tanlovda qatnashish boʻyicha arizasi xabarnomada keltirilgan arizani qabul qilish boshlanadigan kundan arizani qabul qilish yakunlanadigan kuni soat 23:59 gacha (GMT+5) “E-urugʻ” axborot tizimi orqali qabul qilinadi. 14. Paxtachilik va gʻallachilik yoʻnalishidagi ishtirokchilarga 20 gektardan 100 gektargacha boʻlgan maydonda urugʻlik yetishtirish uchun ariza topshirish imkoni beriladi. Boshqa turdagi qishloq xoʻjaligi ekinlari uchun urugʻlik maydonlari boʻyicha cheklovlar belgilanmaydi. Paxtachilik va gʻallachilik yoʻnalishidagi ishtirokchilar elektron tanlovda qatnashish uchun “E-urugʻ” axborot tizimida ochilgan hisobvaragʻiga bazaviy hisoblash miqdorining ikki baravariga teng mablagʻni joylashtirgan holda ariza beradi. Elektron tanlovda qatnashish uchun toʻlov miqdori elektron tanlov oʻtkazilishi toʻgʻrisidagi xabarnoma eʼlon qilingan kundagi bazaviy hisoblash miqdorida amalga oshiriladi. Boshqa turdagi qishloq xoʻjaligi ekinlari boʻyicha elektron tanlovlarda qatnashish uchun toʻlovlar undirilmaydi. 15. Ishtirokchining hisobvaragʻidagi mablagʻ toʻlov uchun yetarli boʻlmaganda, texnik operator bu haqda ishtirokchini “E-urugʻ” axborot tizimi orqali xabardor qiladi. Ishtirokchini xabarnoma bilan oʻz vaqtida tanishmaganligi uchun texnik operator javobgar hisoblanmaydi. 16. Ishtirokchi elektron tanlovda qatnashish boʻyicha arizani “E-urugʻ” axborot tizimida elektron shaklda toʻldiradi va yuboradi. Ishtirokchi ushbu Nizom talablariga muvofiq kelganda, texnik operator elektron tanlovda qatnashish uchun ruxsat beradi hamda bu haqda ishtirokchini uning shaxsiy kabineti yoki elektron pochta manzili orqali xabardor qiladi. Har bir ishtirokchiga elektron tanlovda qatnashish va shaxsni oshkor etuvchi maʼlumotlarning maxfiyligini taʼminlash uchun maxsus raqam beriladi. 17. Ishtirokchi elektron tanlovda qatnashish boʻyicha arizasini qabul qilish muddati tugashidan besh kun oldin qaytarib olishi, shuningdek, zaruratga koʻra unga tegishli oʻzgartirishlar kiritgan holda takroran yuborishi mumkin. Ishtirokchi elektron tanlovda qatnashish boʻyicha arizani qaytarib olganda, texnik operatorga xabarnoma yuborishi lozim. Texnik operator ishtirokchining soʻroviga koʻra, elektron tanlovda qatnashish uchun amalga oshirilgan toʻlov mablagʻini (komissiya toʻlovlari chegirilgan holda) bir ish kuni ichida ishtirokchining tijorat bankidagi hisobvaragʻiga (yoki plastik kartasiga) qaytarilishini taʼminlaydi. 18. Elektron tanlovda qatnashish boʻyicha arizalarni qabul qilish muddati tugagandan soʻng, elektron tanlovlar yakunlangunga qadar ishtirokchining arizasi va toʻlovlarni qaytarib olishga yoʻl qoʻyilmaydi. 19. “E-urugʻ” axborot tizimida elektron tanlovlar ushbu Nizomga 1-ilovaga muvofiq sxema boʻyicha tashkil etiladi va oʻtkaziladi. 20. Elektron tanlov oʻtkazilishi toʻgʻrisidagi eʼlonlar huquqiy operatorning hududiy boshqarmalari tomonidan “E-urugʻ” axborot tizimida hamda ommaviy va mahalliy axborot vositalarida eʼlon qilinadi. 21. Qishloq xoʻjaligi vazirligi huzuridagi Urugʻchilikni rivojlantirish markazi va tuman (Quvasoy shahar) hokimliklari elektron tanlov oʻtkazilishi toʻgʻrisidagi xabarnomani oʻz rasmiy veb-saytida joylashtirishi mumkin. Eʼlonda Oʻzbekiston Respublikasi Prezidentining “Qishloq xoʻjaligi ekinlari urugʻchiligini yanada rivojlantirish boʻyicha qoʻshimcha chora-tadbirlar toʻgʻrisida” 2022-yil 28-yanvardagi PQ-106-son qaroriga 5-ilova bilan tasdiqlangan Qishloq xoʻjaligi ekinlari urugʻliklarini yetishtirishga ixtisoslashtiriladigan hududlardagi maydonlarning prognoz koʻrsatkichlaridan kelib chiqqan holda urugʻlik yetishtiriladigan tuman (Quvasoy shahar), ixtisoslashgan massivlar, ekin maydonlari (gektar) toʻgʻrisidagi maʼlumotlar beriladi. “E-urugʻ” axborot tizimiga joylashtirilgan elektron tanlovga ushbu tizim orqali avtomatik ravishda maxsus raqam beriladi. 22. Elektron tanlov oʻtkaziladigan kun huquqiy operatorning hududiy boshqarmalari tomonidan berilgan eʼlonlarda belgilanadi. Bayram va dam olish kunlarida elektron tanlovlar oʻtkazilmaydi. 23. Elektron tanlovda mazkur Nizom talablariga mos keluvchi barcha ishtirokchilar qatnashishi va ariza berishi mumkin. Bunda ishtirokchini “E-urugʻ” axborot tizimida roʻyxatga olish, identifikatsiyalash va autentifikatsiyalash “Elektron hukumat” idoralararo integratsion platformasi orqali amalga oshiriladi. 24. Ishtirokchi har yili paxta va boshqa qishloq xoʻjaligi ekinlari urugʻliklarini yetishtirish uchun — 15-yanvardan 5-fevralga qadar (2025-yilda 19-martdan 25-martga qadar), boshoqli don ekinlari urugʻliklarini yetishtirish uchun — 15-iyuldan 5-avgustga qadar ariza topshiradi. 25. Ishtirokchiga tegishli maʼlumotlar qatʼiy ravishda integratsiya qilingan vazirlik va idoralarning maʼlumotlari asosida shakllantiriladi. Bunda ishtirokchining barqarorlik reytingi hamda elektron tanlovga aloqador vazirlik va idoralarning maʼlumotlari “Elektron hukumat” idoralararo integratsion platformasidan, ishtirokchining umumiy yer maydoni, elektron tanlovda koʻrsatilgan ekin joylashtiriladigan maydon, suv bilan taʼminlanganligi, tuproq unumdorligiga oid maʼlumotlar Qishloq xoʻjaligi vazirligi va uning tizim tashkilotlarini “Agro.gov.uz”, “CropAgro”, “Hosil qabuli”, “eFito” va boshqa axborot tizimlaridan olinadi. 26. Integratsiya qilish orqali shakllantiriladigan maʼlumotlar asosida ishtirokchiga ball beriladi va ushbu Nizomga 2-ilovada muvofiq baholash reytingi yordamida ballar taqsimlanadi. 27. Ishtirokchi har bir mezon boʻyicha yigʻgan ballari bilan ariza berish jarayonida tanishadi va zaruratga koʻra arizani elektron raqamli imzo bilan tasdiqlaydi. 28. “E-urugʻ” axborot tizimiga kelib tushgan har bir arizaga maxsus raqam (identifikatsiya raqami) avtomatik ravishda biriktiriladi. 29. Ishtirokchi arizasining holati haqidagi maʼlumotlar uning shaxsiy kabineti orqali maʼlum qilib boriladi. 30. Elektron tanlov ixtisoslashgan massivlarda joylashgan ekin maydonlarida urugʻlik yetishtirish uchun oʻtkaziladi. Ushbu massivlar Qishloq xoʻjaligi vazirligi huzuridagi Urugʻchilikni rivojlantirish markazining hududiy boshqarmalari eʼlonlarida koʻrsatiladi. 31. Eʼlonda berilgan parametrlardan kelib chiqib, elektron tanlov gʻolibi va gʻolib boʻlmaganlarni ajratadigan chegara aniqlanadi. Agar mazkur chegaraning ikki tarafida bir xil ball toʻplagan ishtirokchilar boʻlsa, bunda arizani oldin topshirgan ishtirokchi elektron tanlov gʻolibi deb eʼtirof etiladi. 32. Elektron tanlov natijalari boʻyicha axborot elektron tanlov oʻtkazilgan kuni soat 10:00 da (GMT+5) “E-urugʻ” axborot tizimida avtomatik ravishda eʼlon qilinadi. Bunda “E-urugʻ” axborot tizimida avtomatik ravishda elektron tanlov yakunlangan vaqt va uning natijalari toʻgʻrisidagi axborot shakllantiriladi. 33. Elektron tanlov natijalari boʻyicha axborotda quyidagilar bayon etiladi: elektron tanlov haqida maʼlumotlar; elektron tanlov gʻoliblari roʻyxati va ularning yer maydonlari; elektron tanlovda ishtirok etish uchun ariza topshirilgan sana va vaqti. 34. “E-urugʻ” axborot tizimida elektron tanlov yakunlangandan keyin besh ish kunida elektron tanlov natijalari boʻyicha bayonnoma rasmiylashtiriladi. 35. Elektron tanlov gʻolibi deb topilmagan ishtirokchining toʻlov mablagʻi elektron tanlov yakunlangan deb topilgan kundan eʼtiboran uch ish kuni ichida “E-urugʻ” axborot tizimi orqali ishtirokchining tijorat bankidagi hisobvaragʻiga (yoki plastik kartasiga) toʻliq qaytariladi. Ishtirokchining tijorat bankidagi hisobvaragʻi (yoki plastik karta raqami) notoʻgʻri koʻrsatilishi yoki boshqa sabablarga koʻra mablagʻlar huquqiy operatorning tijorat bankidagi hisobvaragʻiga qaytib tushgan hollarda, texnik operator bu haqda “E-urugʻ” axborot tizimi orqali ishtirokchini xabardor qiladi. 36. Elektron tanlovda qatnashish uchun toʻlov, ishtirokchini arizasini yuborish, elektron tanlovlarni tashkil etish uchun nazarda tutilgan mablagʻlar Qishloq xoʻjaligi vazirligi huzuridagi Urugʻchilikning rivojlantirish markazi va “Agrosanoatni raqamlashtirish markazi” MCHJga teng miqdorlarda taqsimlanadi. 37. Texnik operator mazkur Nizomda belgilangan tartibda elektron tanlov natijalari boʻyicha bayonnoma QR-kod bilan rasmiylashtiradi. Elektron tanlov natijalari boʻyicha bayonnoma mazkur Nizomga 3-ilovadagi namunaviy shaklga muvofiq rasmiylashtiriladi. Bayonnomada quyidagi maʼlumotlar koʻrsatiladi: elektron tanlov sanasi; bayonnoma rasmiylashtirilgan sana; elektron tanlov gʻolibi haqida maʼlumotlar; qonunchilik hujjatlarida taqiqlanmagan hamda ushbu Nizomda belgilangan boshqa maʼlumotlar. Bayonnoma elektron tanlov gʻolibi hamda huquqiy operatorning hududiy boshqarmasini shaxsiy kabinetiga elektron shaklda yuboriladi. 38. Bayonnoma “E-urugʻ” axborot tizimi tomonidan yuritiladigan elektron tanlov natijalari toʻgʻrisidagi bayonnomalar reyestriga avtomatik ravishda kiritiladi. Elektron tanlov natijalari boʻyicha bayonnomalar reyestriga jahon internet tarmogʻi orqali QR-kod havolasi joylashtiriladi. Elektron tanlov gʻolibining soʻroviga koʻra bayonnoma qogʻoz shaklida, huquqiy operatorning muhri bosilgan holda taqdim etilishi yoki pochta orqali yuborilishi mumkin. 39. Quyidagilar urugʻlik qishloq xoʻjaligi ekinlarini yetishtirish huquqiga ega boʻlgan elektron tanlov gʻolibining vazifalari hisoblanadi: gʻoʻza navlari va duragaylari urugʻliklarini belgilangan talablarga muvofiq yetishtirish, koʻpaytirish, Oʻzbekiston Respublikasi hududida foydalanish va realizatsiya qilishni litsenziya shartnomasi asosida patent egasining ruxsati bilan amalga oshirish; tuziladigan shartnomaga asosan navlar boʻyicha zarur hajmdagi, amaldagi standartlar talablariga mos keluvchi nav urugʻlarining avlodlarini hisobga olgan holda yetishtirish; faqat urugʻlik, bir avlodga mansub boʻlgan bitta nav ekilishini taʼminlash; koʻpaytirilayotgan navning qimmatli xoʻjalik belgilari va texnologik xususiyatlarini saqlash; yuqori sifatli va nav sofligiga ega boʻlgan avlodli urugʻlar yetishtirish; avlodli urugʻliklarni yetishtirish tartibi va qoidalariga amal qilish; nav originatori tomonidan ishlab chiqilgan ilmiy asoslangan tavsiyalar asosida agrotexnik tadbirlar belgilangan muddatlarda va meʼyorlarda sifatli oʻtkazilishini taʼminlash; urugʻlik tayyorlash korxonalari tomonidan ekish uchun sarflangan (sotilgan) urugʻlik (chigit, don) miqdorlari boʻyicha “Hisob-dalolatnoma”ni Qishloq xoʻjaligi vazirligi huzuridagi Urugʻchilikni rivojlantirish markaziga, nav originatori va muallifiga hamda urugʻchilik subyektlariga topshirish muddati har yili 1-iyulga qadar, ustama haqlarini yakuniy toʻlab berish muddati har yili 1-avgustga qadar topshirish. Quyidagilar qishloq xoʻjaligi ekinlari urugʻliklarini yetishtirish huquqiga ega boʻlgan elektron tanlov gʻolibining funksiyalari hisoblanadi: urugʻlik uchun ekiladigan qishloq xoʻjaligi ekinlarini unumdor tuproqli, mexanizmlar yordamida ishlov berishga qulay, suv bilan yaxshi taʼminlangan, shoʻrlanmagan va tekis dalalarga joylashtirish; almashlab ekish va agrotexnik tadbirlarni oʻz vaqtida oʻtkazish boʻyicha reja-jadvalni tuzish va amalga oshirish; xoʻjalikda urugʻchilik boʻyicha agronom yoki agronom mutaxassisi boʻlishini taʼminlash (xoʻjalik rahbari urugʻchilik boʻyicha agronom yoki agronom boʻlganda ushbu talab qoʻllanilmaydi); foydalanishga ruxsat etilgan kimyoviy preparatlar bilan qayta ishlangan (zararsizlantirilgan) urugʻlik materiallarini ekish (maxsus elita urugʻchilik xoʻjaliklari bundan mustasno); urugʻlik maydonlarini begona nav va oʻsimliklardan tozalash; kasallik keltirib chiqaruvchi begona ekinlarni urugʻlik maydonlar atrofiga ekmaslik hamda boshqa navlar bilan chatishishga yoʻl qoʻymaslik; urugʻlik paxta maydonlarda urugʻlik hosili toʻliq yigʻishtirib olingandan soʻng gʻoʻza defoliatsiyasini oʻtkazish; urugʻlik paxta maydonlarida gʻoʻzaning har tupida oʻrta tolali navlarda 3 — 8-hosil shoxlarining 1-2 oʻrinlaridan, ingichka tolali navlarda 3 — 13-hosil shoxlarining toʻliq pishib ochilgan koʻsaklaridan qoʻl bilan, mashinalar yordamida koʻsaklar 60 — 65 foiz ochilganda urugʻlik paxta hosilini terish; urugʻlik uchun ekilgan boshoqli don ekinlari maydonlarini urugʻlik don oʻrish uchun ajratilgan kombaynlarda oʻrish, urugʻlik donni urugʻlik don tashish uchun ajratilgan avtomashinalar bilan tashish; yigʻishtirib olingan qishloq xoʻjaligi ekinlari urugʻliklarini avlodlari boʻyicha amaldagi standartlar talablariga koʻra urugʻlik qabul qiluvchi korxonalarga topshirish. 40. Elektron tanlov gʻolibi tomonidan mazkur Nizom talablari yoki agrotexnika qoidalari muntazam ravishda buzilganda, qishloq xoʻjaligi ekinlari urugʻliklari yetishtirilayotgan maydonlar tuman (Quvasoy shahar) aprobatsiya komissiyasi tomonidan yaroqsiz deb topiladi hamda urugʻlik yetishtirish huquqidan mahrum etiladi. Elektron tanlov gʻolibi tomonidan urugʻlik maydonlarda gʻoʻza va boshoqli don ekinlarining bitta navini ikkita avlodi ekilgan taqdirda, ustama toʻlashdagi farqlar inobatga olingan holda tuman (Quvasoy shahar) aprobatsiya komissiyasi tomonidan keyingi avlodga rasmiylashtiriladi. Urugʻlik maydonlarda ilmiy asoslangan tavsiyalarga amal qilgan holda koʻchat qalinligini taʼminlash talab etiladi. Mazkur talablarga amal qilinmagan hollarda tuman (Quvasoy shahar) aprobatsiya komissiyasi tomonidan qishloq xoʻjaligi ekinlari urugʻliklarini yetishtiruvchi urugʻlik yetishtirish huquqidan mahrum etiladi. 41. Qishloq xoʻjaligi ekinlari urugʻliklarini yetishtirish huquqiga ega boʻlish boʻyicha elektron tanlovlar jarayonida yuzaga keladigan nizolar va kelishmovchiliklar qonunchilik hujjatlarida belgilangan tartibda hal etiladi. 42. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar. 1. Oʻzbekiston Respublikasi Qishloq xoʻjaligi vazirligi. 2. Oʻzbekiston Respublikasi Raqamli texnologiyalar vazirligi va uning huzuridagi “Raqamli hukumat loyihalarini boshqarish markazi” davlat muassasasi. 3. Oʻzbekiston Respublikasi Kambagʻallikni qisqartirish va bandlik vazirligi. 4. Oʻzbekiston Respublikasi Soliq qoʻmitasi. 5. Vazirlar Mahkamasi huzuridagi Agrosanoat majmui ustidan nazorat qilish inspeksiyasi. 6. Oʻzbekiston Respublikasi Qishloq xoʻjaligi vazirligi huzuridagi Oʻsimliklar karantini va himoyasi agentligi. 7. Oʻzbekiston respublika tovar-xom ashyo birjasi. 1. Vazirlar Mahkamasining “Qishloq xoʻjaligi ekinlari urugʻchiligiga oid ayrim normativ-huquqiy hujjatlarni tasdiqlash toʻgʻrisida” 2021-yil 12-oktabrdagi 641-son qarorida: a) 1-bandning ikkinchi xatboshisi chiqarib tashlansin; b) 1-ilova chiqarib tashlansin. 2. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirish va qoʻshimchalar kiritish toʻgʻrisida (Oʻzbekiston Respublikasi Prezidentining “Qishloq xoʻjaligi ekinlari urugʻchiligini yanada rivojlantirish boʻyicha qoʻshimcha chora-tadbirlar toʻgʻrisida” 2022-yil 28-yanvardagi PQ-106-son qarori)” 2022-yil 9-iyundagi 320-son qaroriga ilovada: 3-bandda: a) “a” kichik bandning birinchi-ikkinchi xatboshilari chiqarib tashlansin; b) “b” bandi chiqarib tashlansin.